# 

# תהלים פרק ח

**א** לַמְנַצֵּחַ עַל-הַגִּתִּית מִזְמוֹר לְדָוִד:   
**ב** יְהֹוָה אֲדֹנֵינוּ מָה-אַדִּיר שִׁמְךָ בְּכָל-הָאָרֶץ אֲשֶׁר-תְּנָה הוֹדְךָ עַל-הַשָּׁמָיִם:   
**ג** מִפִּי עוֹלְלִים וְיֹנְקִים יִסַּדְתָּ עֹז לְמַעַן צוֹרְרֶיךָ לְהַשְׁבִּית אוֹיֵב וּמִתְנַקֵּם:   
**ד** כִּי-אֶרְאֶה שָׁמֶיךָ מַעֲשֵׂה אֶצְבְּעֹתֶיךָ יָרֵחַ וְכוֹכָבִים אֲשֶׁר כּוֹנָנְתָּה:   
**ה** מָה-אֱנוֹשׁ כִּי-תִזְכְּרֶנּוּ וּבֶן-אָדָם כִּי תִפְקְדֶנּוּ:   
**ו** וַתְּחַסְּרֵהוּ מְעַט מֵאֱלֹהִים וְכָבוֹד וְהָדָר תְּעַטְּרֵהוּ:   
**ז** תַּמְשִׁילֵהוּ בְּמַעֲשֵׂי יָדֶיךָ כֹּל שַׁתָּה תַחַת-רַגְלָיו:   
**ח** צֹנֶה וַאֲלָפִים כֻּלָּם וְגַם בַּהֲמוֹת שָׂדָי:   
**ט** צִפּוֹר שָׁמַיִם וּדְגֵי הַיָּם עֹבֵר אָרְחוֹת יַמִּים:   
**י** יְהֹוָה אֲדֹנֵינוּ מָה-אַדִּיר שִׁמְךָ בְּכָל-הָאָרֶץ:

**ביאורי מילים:**

**אשר תנה הודך על השמים** =

אשר הודך נתון על השמים

**למען צורריך** = כנגד אויביך

**כוננתה** = עשית, בראת

**כל שתה** = את הכל שמת

**צנה** =צאן

**אלפים** = בקר

**בהמות שדי**= חיות השדה

### פסוק ג'

1. מה הקושי התוכני העולה מן הפסוק?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ הרי \_\_\_\_\_\_\_\_\_\_\_\_\_\_\_\_\_\_\_\_\_?

2. **רש"י:** "... ואתה בענוותך הגדולה יסדת עוז **מפי עוללים ויונקים** – השרית שכינתך במקדש ותקנת להודות לך עוז מפי הכהנים והלויים... **למען צורריך** – להודיעם כי עמך אנחנו, **להשבית** חרפת אויב ומתנקם האומר לא טובים אתם משאר אומות"

**רד"ק:** "**מפי עוללים ויונקים** – תחילת הנפלאות אשר באדם אחר יצאו לאויר העולם היא היניקה... לפיכך אמר מפי עוללים ויונקים יסדת עוז, כי יכול להכיר האדם כי הכל בכוונת מכוון. לא כמו שאמרו אויבי ה' כי הכל בטבע ובמקרה..."

מהם ההבדלים (2) בין פירוש רש"י לפירוש רד"ק?

**פירוש הרש"ר הירש למזמור:**

ואם תכבה האנוכיות שבנפש האדם מתחת שמי הכוכבים המספרים כבוד אל, עד מה תוכל להתרומם נפש האדם שהשתחררה מהאלהת עצמה, כאשר תבוא אל ליבו תחושת הרום והגובה היחיד בעולם הנועד לו לאדם שאינו עובד את עצמו כי אם את האלוהים, ואשר שמי הכוכבים מבשרים לו כי כשם שהבורא קורא לכל כוכב וכוכב בשמו ומתווה את מסילתו, כן קרא גם לו בשמו והתווה לו את מסילת חייו אשר עליו להשלימה! שם ה', המטיל פחד הגורם צער לאיש- אנוש יומרני, יהיה למקור חרוב, ולמעיין לא- אכזב של שמחה לליבו של המתרומם לדרגת "אדם"

מתחת לשמי הכוכבים המבשרים שם ה', נקבר ה"אנוש" ועמו ה"אויב והמתנקם", וקם לתחיה "האדם" ועמו האחווה וההתמסרות, כי ילמד האיש שהוא בבחינת "אדם" את תורת "כי תפקדנו", את המושג הנשגב, הגואל, מושג החובה, את תפקיד החיים הנתון לו ע"י ה'. האיש שהתנוון לדרגת "אנוש", אינו יודע אלא את זכותו הוא ורק מתוכה, מתוך מה שמסייע בידו לקיים ולתבוע את זכותו המדומה, באה לו חובתו. ה"אני" שלו הוא יסוד זכותו ומטרת חובתו. ואילו האדם, שנתעורר לבחינת "אדם", יודע רק את חובתו, ורק ממה שעוזר לו במילוי חובתו באה לו גם זכות מבוקשו ושאיפתו, ה' הוא מקור חובתו ומטרתה, והיסוד לזכותו.

**מתוך סיכום הפרק בפירוש 'דעת מקרא':**

הסתירה בין פחיתות ערכו של האדם מצד אחד ובין השגיו מצד שני, היא היסוד שעליו בנוי מזמור זה. סתירה זאת היתה קיימת בכל הדורות, ומובלטת ביותר בדורנו זה: מצד אחד כבר עובר האדם לא רק 'ארחות ימים' אלא אף בנתיבי אוויר ואף בשבילי הרקיע ומתיימר למשול לא רק בארץ אלא גם בירח, הירח הזה שהמשורר חש את אפסות האדם לעומתו. אך מצד שני, דוקא הצלחות אלה של האדם מגלות לפניו עולמות גדולים ועצומים, שלפני כן לא העלה אדם בדעתו שהם נמצאים, ופלאי פלאים גדולים ורבים בכל פינה, הן בעולמות הרחוקים ההם והן בעולמנו זה, פלאים שלא שיערום ראשונים, ולעומתם חש האדם את עצמו רפה כוח וחסר ערך במידה כזאת, שתוספת הכוח והמדע שניתוספו לו, לא זו בלבד שלא החלישו את הרגשת קטנותו של האדם מול הבריאה כולה, אלא עוד חיזקו אותה הרבה מאד, ואף הרשע של בני אדם חזק מאד בימינו. וכך דברי המזמור מתאימים למצבנו היום מאד מאד.